ISTV:n tallenne näyttää Venäjän Suomen-suurlähettilään Pavel Kuznetsovin puheen, jossa hän arvosteli kovin sanoin länttä ja todisteli Venäjän syyttömyyttä.

Pavel Kuznetsov oli tiistaina vieraana Paasikivi-seuran tilaisuudessa Helsingissä. IS oli paikalla seuraamassa tilaisuutta ja välitti Kuznetsovin puheen myös suorana ISTV:ssä.

Ohessa on katsottavissa ISTV:n nauhoitus puheesta, joka kesti kaikkineen yli puoli tuntia. Kuznetsov piti puheensa suomen kielellä.

Teknisistä syistä nauhalla ei näy Kuznetsovin puheen aivan ensimmäisiä alkulauseita, joissa hän kiitteli Suomen ja Venäjän keskusteluyhteyttä ja painotti ”kuulemisen ja kuuntelemisen tärkeyttä”.

Jossain kohtaa nauhalla esiintyy myös teknisiä häiriöitä internet-yhteyden heikkouden vuoksi. Muilta osin puheen julkinen osuus on kuitenkin kokonaisuudessaan katseltavissa tallenteelta.

Kuznetsov noudatteli puheessaan hyvin tarkasti Venäjän virallista linjaa, jonka mukaan alkusyy Venäjän ja Lännen ongelmiin on yksinomaan länsimaissa.

Kertshinsalmen tuoretta ampumisvälikohtausta Kuznetsov nimitti puolestaan Ukrainan aiheuttamaksi provokaatioksi ja ennusti, että vastaavanlaisia provokaatoita voi tulla vielä lisää ennen Ukrainan keväällä pidettäviä presidentinvaaleja.

Puheen jälkeen tilaisuudessa oli kysymys- ja keskusteluosuus, jossa noudatetttiin niin sanottua Chatham House -sääntöä. Tämä tarkoittaa sitä, että paikalla olevat toimittajat eivät voi siteerata kysymysosuutta suoraan, joten myös ISTV:n tallenne tilanteesta katkeaa puheen julkisen osuuden päättyessä.

Pavel Kuznetsovin on tiedetty osaavan suomea, mutta tähän mennessä hän ei ole ainakaan julkisesti esitellyt suomen kielen taitoaan laajemmin. Nyt hän puhui ennalta valmistellun puheensa erittäin sujuvalla suomella, ja ainoastaan muutamissa kohdissa hän joutui hieman hakemaan sanojen oikeaa ääntämystä.